Subject: FW: Taotlus selgituse saamiseks
From: "Info - RAM" <[email-masked]>
To: "Info - RAM" <[email-masked]>
Date: Fri, 2 Jan 2026 09:43:39 +0200

From: Toomas Pikamäe / Eversheds Sutherland 
<[email-masked] 
<mailto:[email-masked]> >
Sent: Tuesday, December 30, 2025 10:44 AM
To: Anneli Valgma - RAM <[email-masked] <mailto:[email-masked]> 
 >
Cc: Artjom Luik / Eversheds Sutherland <[email-masked] 
<mailto:[email-masked]> >
Subject: Taotlus selgituse saamiseks

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud Anneli Valgma,

Pöördume Teie poole järgneva päringuga Eesti investeerimisühinguks oleva 
kliendi (edaspidi Investeerimisühing) nimel eesmärgiga saada selgust, kas 
Investeerimisühingu poolt tema kliendi nimel peetavad kontod on 
finantskontod ning kas Investeerimisühing on aruandekohustuslik isik Eesti 
maksualase teabevahetuse seaduse (edaspidi MTVS) ja Eesti Vabariigi ja USA 
vahelise FATCA rakendamise kokkuleppe (edaspidi FATCA kokkulepe) tähenduses.

Käesolev päring on jätkuks meie vahelisele telefonikõnele 23.12.2025.

FATCA kokkulepe on kättesaadav siit 
<https://www.riigiteataja.ee/aktilisa/2290/6201/4002/Agreement.pdf> .

Asjaolud

1.	Investeerimisühing on Eestis registreeritud ja Eestis tegutsev äriühing, 
mis omab Finantsinspektsiooni antud investeerimisühingu tegevusluba. 
Investeerimisühing kaalub investeerimisteenuste osutamist kliendile 
(edaspidi Klient), kes on USA ja Eesti topeltkodanik ning kes elab 
pikaajaliselt Eestis. Investeerimisteenuste osutamiseks võib 
Investeerimisühing kasutada nii Kliendi Eesti pangas olevaid rahalisi 
vahendeid kui ka USA-s Kliendi pensionikontol olevaid rahalisi vahendeid.

2.	Investeerimisühingu poolt Kliendile osutatavad investeerimisteenused 
võivad olla järgmised:

2.1.  Väärtpaberiportfelli haldamine, mis omakorda võib väljenduda 
järgmises:

2.1.1.    Investeerimisühing hoiab Kliendi vahendeid Kliendi arvel 
Investeerimisühingu enda nimel Eesti finantsasutuses avatud kontol. Selle 
konto kaudu Investeerimisühing ostab ja müüb Kliendi jaoks väärtpabereid, 
mis on kõik Euroopa riikides kaubeldavad võlakirjad ja fondiosakud, kuid 
samuti võivad olla avalikult mittekaubeldavad võlakirjad ja osakud. 
Investeerimisühing avab Kliendile väärtpaberitehingute tegemiseks ja Kliendi 
vahenditest arvestuse pidamiseks sisemise kliendikonto.

2.1.2.    Klient ise omab konto ning hoiab sellel kontol enda vahendid EL-s 
asuvas finantsasutuses. Investeerimisühing omab nimetatud Kliendi kontole 
juurdepääsu volikirja alusel, mille alusel Investeerimisühing annab EL-i 
finantsasutusele Kliendi eest korraldusi väärtpaberite ostuks ja müügiks 
Kliendi eest ja nimel;

2.2.  Väärtpaberitega ostu- ja müügitehingute täitmine Investeerimisühingu 
poolt Kliendi korralduste alusel. Sel juhul täidab Investeerimisühing 
Kliendi korraldusi esitades neid enda nimel, kuid Kliendi arvel läbi 
Investeerimisühingu enda nimel Eesti finantsasutuses avatud konto. Ka sel 
juhul avab Investeerimisühing Kliendile väärtpaberitehingute tegemiseks ja 
Kliendi vahenditest arvestuse pidamiseks sisemise kliendikonto.

Esmased järeldused

3.	Võttes arvesse MTVS-i ja FATCA kokkuleppe regulatsiooni, saame aru, et:

3.1.  Investeerimisühing on Eesti finantsasutus MVTS § 10 lg 2 p-i 3 ja 
FATCA kokkuleppe artikli 1 lg 1 p-de g ja j tähenduses.

3.2.  Kuna Klient on USA kodanik, siis on Klient USA kindlaksmääratud isik 
FATCA kokkuleppe artikli 1 lg 1 p-d ee ja ff mõttes.

3.3.  Aruandekohustuslik on iga Eesti finantsasutus, mis ei ole 
mittearuandekohustuslik (vt FATCA kokkuleppe artikli 1 lg 1 p-i o). 
Mittearuandekohustuslik on Eesti finantsasutus, mis täidab FATCA kokkuleppe 
lisa 2 osades I - IV toodud tingimusi või mis on USA Rahandusministeeriumi 
asjakohaste õigusaktide alusel muul viisil nõuetele vastav välisriigi 
finantsasutus või vabastatud tulusaaja.

Küsimused

4.	Eelnevat arvestades palume teil vastata järgnevatele küsimustele:

4.1.  Kas Investeerimisühingu poolt Kliendile võimaldav sisemine 
kliendikonto väärtpaberitega tehingute tegemiseks ja Kliendi vahenditest 
arvestuse pidamiseks (vt punktides 2.1.1 ja 2.2 kirjeldatud olukordi) on 
Investeerimisühingu poolt Kliendi jaoks peetav finantskonto ning Klient on 
selle finantskonto omanik FATCA kokkuleppe artikli 1 lg 1 p-de s ja dd 
tähenduses? Kas kirjeldatud Kliendi finantskonto suhtes ei kohaldu FATCA 
kokkuleppe II lisa V osas toodud erandid?

4.2.  Kas olukorras, kus Klient avab ise endale konto EL-s asuvas 
finantsasutuses tema vahendite hoidmiseks ja väärtpaberitehingute tegemiseks 
ning Investeerimisühing omab sellisele kontole juurdepääsu ainult Kliendi 
antud volikirja alusel (vt punktis 2.1.2 kirjeldatud olukorda), siis Klient 
on küll sellise finantskonto omanik FATCA kokkuleppe artikli 1 lg 1 p-i dd 
tähenduses, kuid Investeerimisühing ei ole sellise konto pidaja ning 
järelikult ei ole Investeerimisühing ka selle konto osas aruandekohustuslik 
isik FATCA kokkuleppe artikli 1 lg 1 p-de s ja cc tähenduses?

4.3.  Kui vastused punktis 4.1 toodud küsimustele on jaatavad ning 
Investeerimisühing on aruandekohustuslik isik FATCA kokkuleppe tähenduses, 
kas Investeerimisühing võib siiski olla vabastatud aruandekohutusest FATCA 
kokkuleppe II lisa III osa alaosa A alusel? Kas sel juhul säilib 
Investeerimisühingul siiski kohustus esitada aruandeid Kliendi jaoks peetava 
finantskonto kohta FATCA kokkuleppe II lisa III osa alaosa A punkti 7 
alusel? Või, saab Klienti, kes elab püsivalt Eestis, pidada selle sätte 
kontekstis Eesti residentiks, mistõttu kohustus esitada tema kohta aruandeid 
ei kohaldu üldse?

4.4.  Kui vastus punktis 4.2 toodud küsimisele on eitav ning 
Investeerimisühing on aruandekohustuslik isik FATCA kokkuleppe tähenduses, 
kas Investeerimisühing võib siiski olla vabastatud aruandekohutusest FATCA 
kokkuleppe II lisa IV osa alaosa D alusel? Kas see erand aruandekohustusest 
võib olla asjakohane Investeerimisühingu puhul, arvestades, et lisaks 
käesoleva päringu punktis 2.1.2 nimetatud väärtpaberiportfelli valitsemisele 
pakub Investeerimisühing ka muid teenuseid, mistõttu „ainuüksi“ kriteerium 
ei pruugi olla täidetud?

4.5.  Kas olukorras, kus Investeerimisühing ei ole aruandekohustuslik FATCA 
kokkuleppe eelviidatud sätete tähenduses, talle kohalduvad siiski MSVS §§-s 
6-7 ja 15 nimetatud kohustused?

Palume igale küsimusele eraldi ning võimaluse korral põhjendatud „jah/ei“ 
vastust.

Kui seoses esitatud küsimusega teil tekivad küsimused või kommentaarid, 
andke, palun, teada. Samuti oleme valmis nimetatud küsimused kõnes arutada.

Palume vastuseid küsimustele esimesel võimalusel, kuna Investeerimisühing on 
huvitatud Kliendile investeerimisteenuste osutamisest ning selleks on tal 
vaja saada selgust mh FATCA kohaldamise osas.

Lugupidamisega,

Toomas Pikamäe

vandeadvokaat

Toomas Pikamäe | Partner | Eversheds Sutherland Ots & Co

T: +372 622 9990

M: +372 5038138

 <http://www.eversheds-sutherland.com/> www.eversheds-sutherland.com

Eversheds Sutherland

Helping our clients, our people and our communities to thrive